แบงก์แลนด์ฯรุกดูดลูกค้าในเครือสร้างฐานสินเชื่อ
LHBANK มั่นใจสินเชื่อปีนี้โตกว่า 25% ตามเป้า หลังครึ่งปีแรกโตแล้ว 13% ลุยดึงลูกค้ากลุ่มแลนด์ฯ มาใช้บริการ
28 ก.ค. 2555

LHBANK มั่นใจสินเชื่อปีนี้โตกว่า 25% ตามเป้า หลังครึ่งปีแรกโตแล้ว 13% ลุยดึงลูกค้ากลุ่มแลนด์ฯ มาใช้บริการ
นางศศิธร พงศธร กรรมการผู้จัดการ ธนาคารแลนด์ แอนด์ เฮ้าส์ (LHBANK) กล่าวว่า สินเชื่อโดยรวมในปีนี้จะเติบโตไม่ต่ำกว่า 25% ตามที่ตั้งเป้าไว้ หลังจากในช่วงครึ่งปีแรกสินเชื่อเติบโตแล้ว 13% และคาดว่าสินทรัพย์รวมเมื่อถึงสิ้นปี 2555 จะเพิ่มเป็น 1.2 แสนล้านบาท จากปัจจุบันอยู่ที่ 9.2 หมื่นล้านบาท
นางศศิธร กล่าวว่า การเติบโตของสินเชื่อเป็นผลจากการที่ธนาคารได้รับอนุญาตจากกระทรวงการคลังให้ยกระดับเป็นธนาคารพาณิชย์เต็มรูปแบบเมื่อปลายปี 2554 ที่ผ่านมา ทำให้ธนาคารมีผลิตภัณฑ์และบริการที่หลากหลาย และตอบสนองความต้องการของลูกค้ามากขึ้น ดังนั้นโครงสร้างสินเชื่อจึงเปลี่ยนแปลงไปจากอดีตที่มีสัดส่วนสินเชื่อเอสเอ็มอี 55% และสินเชื่อบ้าน 45% โดยปัจจุบันสินเชื่อของธนาคารแบ่งเป็นสินเชื่อเพื่อการอุปโภคและบริโภค 45% ส่วนใหญ่ยังคงเป็นสินเชื่อบ้าน ขณะที่สินเชื่อเอสเอ็มอีอยู่ที่กว่า 30% และสินเชื่อรายใหญ่อีกประมาณ 18%
สำหรับแผนงานช่วงครึ่งปีหลังธนาคารยังคงมุ่งขยายสินเชื่อทุกรูปแบบ รวมทั้งการพัฒนาระบบอินเทอร์เน็ตแบงกิง และขยายสาขาอย่างต่อเนื่อง โดยตั้งเป้าว่าสิ้นปี 2555 จะมีสาขาเพิ่มเป็น 65 สาขา จากปัจจุบันที่ 50 สาขา และจะเพิ่มเป็น 95 สาขา ภายในปี 2556 นอกจากนี้จะรุกธุรกิจการบริหารความมั่งคั่ง Wealth Management และธนาคารส่วนบุคคล Private Banking มากขึ้น อาศัยโครงข่ายลูกค้าชั้นดีของบริษัทในเครือแลนด์ แอนด์ เฮ้าส์ มาใช้บริการธนาคารให้เพิ่มมากขึ้น เพราะลูกค้ากลุ่มนี้มีศักยภาพ
สำหรับหนี้สินที่ไม่ก่อให้เกิดรายได้ในปีนี้จะรักษาไว้ที่ระดับ 1.5% หรือไม่มากกว่า 2% ตามที่ตั้งเป้าไว้ โดยในช่วงครึ่งปีแรกอยู่ที่ประมาณ 1.5%